Den aalborgensiske badmintonspiller er klar til kvartfinalen ved Denmark Open efter en tresætssejr over japanske Kenichi Tago.

De danske drømme om en herresingle-triumf ved Denmark Open hang torsdag aften på 24-årige Jan Ø. Jørgensens skuldre. Onsdag røg Peter Gade, Viktor Axelsen og Hans-Kristian Vittinghus alle ud af turneringen i Odense. Og danskeren stod for presset mod japanske Kenichi Tago, som var Hans-Kristian Vittinghus' banemand onsdag. Jan Ø. Jørgensen sejrede i tre sæt med cifrene 21-18, 17-21, 21-11. Første sæt blev indledt med adskillige lange, udmarvende dueller. Og danskeren gik til drikkepause med en snæver 11-10-føring. Aalborgensiske Jan Ø. Jørgensen kom stærkt ud til sidste halvdel af sættet og bragte sig på 17-12. Og efter 20 minutter havde han sikret sig sættet med 21-18. De tætte dueller fortsatte i andet sæt. Spillerne fulgtes ad til 11-11. Denne gang var det dog japanerens tur til at trække fra og sejre med 21-17. Jan Ø. Jørgensen kom aggressivt ud til det afgørende tredje sæt, hvor han straks bragte sig foran med 6-1. Danskeren gik til drikkepausen foran med 11-6. Det blev til dansk 18-9-føring. Og efter en time og tre minutters spil var danskeren fremme ved 20-11 og otte matchbolde. Han greb den første, og dermed var Jørgensen klar til fredagens kvartfinale mod Wing Ki-Wong fra Hong Kong. Jan Ø. Jørgensen strøg i 2010 til tops i Denmark Open. Og ved turneringen sidste år blev han tvunget til et dramatisk afbud grundet hjerteproblemer. /ritzau/